รมว.ท่องเที่ยว-กีฬา ยันเหตุระเบิดปารีสไม่กระทบท่องเที่ยวไทย-เพิ่มมาตรการความปลอดภัย
รมว.ท่องเที่ยว-กีฬา ยันเหตุระเบิดปารีสไม่กระทบท่องเที่ยวไทย เผยยังมีจำนวนนักท่องเที่ยวมากกว่าปีที่ผ่านมา ส่วน AOT เดินหน้าเพิ่มมาตรการความปลอดภัยการบิน
19 พ.ย. 2558

นางกอบกาญจน์  วัฒนวรางกูร รมว.ท่องเที่ยวและกีฬา เปิดเผยว่า ผลกระทบด้านการท่องเที่ยวไทยจากเหตุระเบิดกรุงปารีส สาธารณรัฐฝรั่งเศส เมื่อสัปดาห์ที่ผ่านมานั้น ในส่วนของภาคเอกชนได้รายงานให้ทราบว่าตัวเลขนักท่องเที่ยวหลังเกิดเหตุการณ์ดังกล่าวทั้งสนามบินสุวรรณภูมิ และดอนเมือง ยังมีจำนวนนักท่องเที่ยวเดินทางเข้ามามากกว่าปีที่ผ่านมา ยังไม่ได้มีการยกเลิกการเดินทาง
ส่วนการบินไทยยังไม่ได้มีการยกเลิกเที่ยวบินเส้นทางไป-กลับ กรุงเทพฯ-ปารีส และมีมาตรการรักษาความปลอดภัยในการทำการบินอย่างเข้มงวด ส่วนบริษัท ท่าอากาศยานไทย จำกัด (มหาชน) หรือ AOT ได้เพิ่มมาตรการรักษาความปลอดภัยในการทำการบินอย่างเข้มงวด และเฝ้าระวังด้วยกล้องวงจรปิด (CCTV) ตลอด 24 ชั่วโมง
ด้านการวางแผนการเตรียมความพร้อมการท่องเที่ยวของไทยในการเฝ้าระวัง ป้องกัน และสามารถแก้ไขปัญหาได้ทันท่วงที ในกรณีเกิดเหตุไม่คาดฝันนั้น จะมีการฝึกอบรมให้ความรู้ด้านต่างๆ แก่เจ้าหน้าที่ที่เกี่ยวข้องใน 6 เมืองหลักของประไทย เพื่อสามารถเชื่อมโยงการทำงานร่วมกันของหน่วยงานได้อย่างมีประสิทธิภาพต่อไป
โดยภาพรวมทางการฝรั่งเศสมีระบบการควบคุมสื่อมวลชนในการนำเสนอข่าวที่ดี ไม่ได้มีการสื่อสารออกมาในลักษณะของความน่ากลัวจนนักท่องเที่ยวเกิดความวิตกกังวล นอกจากนี้  รัฐบาลฝรั่งเศสได้เพิ่มมาตรการในการรักษาความปลอดภัยขั้นสูงสุด และท่าอากาศยาน Charles de Gaulle ยังคงเปิดให้บริการตามปกติ